**“Samarasiz va alohida shaxslarga berilgan soliq imtiyozlarini bekor qilamiz” – Soliq qoʻmitasi masʼuli imtiyozlar haqida**

**29.04.2022**

**Soliq qoʻmitasi raisi oʻrinbosari Jahongir Abdiyev eksklyuziv – alohida shaxslarga berilgan imtiyoz Soliq qoʻmitasi birinchi eʼtibor qaratadigan masalasi ekani haqida gapirdi. Bu borada alohida Vazirlar Mahkamasi qarori tayyorlangan.**

Davlat soliq qoʻmitasi 2022-yilda samarasiz imtiyozlarni bekor qilmoqchi. Bu haqda 29-aprel kuni AOKAda boʻlib oʻtgan matbuot anjumanida DSQ raisi oʻrinbosari Jahongir Abdiyev maʼlum qildi.

*“Birinchi eʼtibor qaratadigan asosiy yoʻnalishimiz – samarasiz imtiyozlarni bekor qilish. Yoki eksklyuziv deymiz, qaysidir bir shaxsga nisbatan individual berilgan imtiyozlarni bekor qilamiz”, – dedi u.*

DSQ masʼulining taʼkidlashicha, Soliq qoʻmitasi haqiqatan imtiyoz kerak boʻladigan boʻlsa, qaysidir bir sohaga ijtimoiy nuqtayi nazardan qoʻllanib, butun bir sohaga berilishi nazarda tutilgan chora-tadbirini belgilab qoʻygan.

Qoʻmita departament boshligʻi Yigitali Narziyev Kun.uz bilan suhbatda bu borada 2022-yilda aniq ishlar amalga oshirilishini aytdi.

*“Yangi Coliq kodeksi qabul qilingunga qadar berilgan soliq imtiyozlari bor, oʻshalarga alohida huquqlar, eksklyuziv huquqlar berilgan. Biz oʻshalarning hammasini bekor qilamiz. Aniq vaqti bor: bir qismi Prezidentning 101-sonli qarori bilan bekor boʻldi, qolgan qismi boʻyicha Vazirlar Mahkamasi qarori tayyorlangan. Bunda Soliq kodeksi qabul qilingunga qadar barcha imtiyozlar bekor qilinishi koʻzda tutilgan. Bu 2022-yilning oʻzida amalga oshishi kutilmoqda”, – dedi u.*

*kun uz*